# Kneset

Kneset (כנסת, e hebraeg, hag a dalvez bodadeg) eo anv parlamant Israel, ur gambr enni hepken. E Givat Ram, ur c'harter eus Jeruzalem, emañ. Gant James A. de Rotschild eo bet paeet, ha roet evel prof da Israel.

## Istor

Bodet eo bet evit ar wech kentañ d'ar 14 a viz C'hwevrer 1949, goude dilennadegoù an 20 a viz Genver 1949, hag e kemeras plas Asefat ha-nivharim, hag a oa anv ar vodadeg vroadel yuzev da vare ren ar Vreizhveuriz e Palestina.

## Perzhioù

Ar galloud lezenniñ a zo gant ar C'hneset, hag ivez ar galloud evezhiañ ar galloud seveniñ. Er C'hneset e vez :
* votet lezennoù,
* votet ar budjed,
* evezhiaet ar gouarnamant,
* dilennet prezidant ar stad hag ar reolier,
* tamall ar gouarnamant

## Doare dilenn ar gannaded

Er C'hneset ez eus 120 kannad, ha dilennet e vezont evit un dileuriadur pevar bloaz-pad. Divodet e c'hall ar C'hneset bezañ gant ar prezidant, diwar c'houlenn ar c'hentañ ministr. Kenfeurel eo an doare ma vez votet, ha dre bastell-vro e vez graet, ha setu perak e c'hall strolladoù politikel 'zo kinnig betek 120 den war ul listenn. Evit ma vo dilennet un den e rank e strollad politikel bezañ tizhet un dregantad bennak : betek 2003 e oa 1,5%, ha kemmet eo bet e 2006 : 2% eo an dregantad da dizhout hiziv an deiz. Bewech ma vez bodet dilennidi er C'hnesset e vez roet un niverenn d'ar breudoù-se. Abaoe an 22 a viz Genver 2012 emeur gant ar 19vet Kneset.
Dilennadegoù kannaded Israel e miz Ebrel 2006 betek miz C'hwevrer 2009 (lizherennoù tev : ar strolladoù politikel a oa er gouarnamant)
| Strollad politikel | Niver a zileuridi |
| Kadima | 29 |
| Mifleget HaAvoda HaYisraelit-Meimad | 19 |
| Likoud | 12 |
| Shas | 12 |
| Israel Beiteinu | 11 |
| HaIhud HaLeumi-Miflaga Datit Leumit | 9 |
| Gil (Tud war o leve) | 7 |
| Yahadut Hatorah | 6 |
| Meretz-Yachad | 5 |
| Listenn Arabek Unvan-Ta'al | 4 |
| Hadash | 3 |
| Balad | 3 |
| Hollad (voterien : 63,2%) | 120 |

## 20vet Kneset

Dilennadegoù kannaded Israel e miz Meurzh 2015 E druz ar strolladoù a zo savet a-du evit harpañ gouarnamant Benyamin Netanyahou e deroù ar c'hnesetvezh.
Dilennadegoù kannaded Israel e miz Meurzh 2015 :
| Strolladoù politikel | Strolladoù politikel | Renerien | Votoù | Votoù | Sezoù | Sezoù |
| Strolladoù politikel | Strolladoù politikel | Renerien | Mouezhioù | % | Niver a sezoù | +/- |
| | Likoud (tu dehoù broadelour) | Benyamin Netanyahou | 984 966 | 23.40% | 30 | +10 |
| | Unaniezh Sionour (tu kleiz al Labour ha kreizourien) | Isaac Herzog | 786 075 | 18.67% | 24 | +3 |
| | Listenn unvanet (komunourien hag Arabed) | Ayman Odeh | 443 837 | 10.54% | 13 | +2 |
| | Yesh Atid (tu kreiz laik) | Yair Lapid | 370 850 | 8.81% | 11 | -8 |
| | Koulanou (kreiz dehoù) | Moshe Kahlon | 315 202 | 7.49% | 10 | +10 |
| | An Oaled Yuzev (tu dehoù pellañ relijiel) | Naftali Bennett | 283 559 | 6.74% | 8 | -4 |
| | Shass (dreistreizhkredennour relijiel — sefaraded) | Aryeh Deri | 241 200 | 5.73% | 7 | -4 |
| | Israel Beytenou (tu dehoù pellañ broadelour) | Avigdor Liberman | 215 083 | 5.11% | 6 | -5 |
| | Yahadut Hatorah (dreistreizhkredennourien relijiel — achkenaded) | Yaakov Litzman | 211 826 | 5.03% | 6 | -1 |
| | Meretz (tu kleiz) | Zehava Gal-On | 165 292 | 3.93% | 5 | -1 |
| | Hollad an dud enskrivet/kemer perzh | | 5,881,696 | 72.36% | 120 | |
| | Gwenn pe didalvez | | 41,877 | 1.04% | |
| | Hollad disklêriet | | 4 253 336 | 100% |